Топурактын аба режими
Топурактын аба режими — топурактагы абанын курамы менен көлөмүнүн белгилүү мезгил ичинде өзгөрүшү.

Топурактын аба режиминин топурак күрдүүлүгү, андагы микроорганизмдердин жашашы, өсүмдүктүн өсүшү үчүн мааниси чоң. Топурактагы аба, суу толбогон боштуктарда (эркин), топурак көңдөйчөлөрүндө же топурак бөлүкчөлөрүнүн бетине сиңген абалда жана топурак эритиндисинде болушу мүмкүн. Өсүмдүк үчүн эркин абалдагы аба маанилүү; анын курамы топурактын көпшөктүгүнө жана нымдуулугуна байланыштуу. Топурактагы абанын курамын 78,08-80,24% азот (N2) жана аргон, 0,1-20,0% кычкылтек (02), 0,03-20,0% С02 түзөт. Топурак кычкылтегин өсүмдүктүн тамыры, микроорганизмдер жана топурак жаныбарлары пайдаланат, бир аз бөлүгү химиялык окистенүү процессине жумшалат. Топурактын аба режими агротехникалык ыкмаларды колдонуу менен жакшыртылат.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Инсандар